Taisse aastavahetust tähistama sõitnud 50-aastane Gary McLaren suri peopaigas, sest süüdatav ilutulestik plahvatas talle vastu nägu.
Suurbritanniast pärit McLaren võttis uut aastat vastu kihlatu ja sõpruskonnaga Pattayas. Kohaliku politsei teatel juhtus õnnetus baaride ja ööklubide piirkonnas maantee ääres veidi pärast südaööd, vahendab Sky News.
Abiväed saabusid kella poole ühe paiku ja leidsid McLareni õllebaari lähistelt tõsiste näovigastustega. Meest elustati, aga ta suri sellele vaatamata sündmuskohal.
Juhtumit pealt näinud tunnistaja sõnul üritas McLaren ilutulestikku kaks korda süüdata, enne kui see hakkas ühest otsast tossama ja seejärel plahvatas.
Tema kihlatut Jasmine`i nähti nutvat ja kallistavat mehe keha. Naine postitas sotsiaalmeediasse pildi austusavaldusega: «See on (meie) viimane pilt, kallis, sa oled mu südames igavesti.»